**OPSADA OZA, ETAPA 1.**

U svom kurentnom ciklusu *Opsada Oza,* Nikola Vrljić se uz intrigantnu razliku koncepcijski i formalno drži pravca kojeg je zacrtala prethodna izložba *Cirkus!*. I narativ *Opsade Oza* zasniva se na značenjski labavo povezanim skulpturama koje, čak i ako ih se asocijativno ne poveže, odlično funkcioniraju i kao samostalna umjetnička djela. Umjetniku ova metoda omogućuje da osnovni narativ sada predstavljen u Galeriji Bačva, organski nadograđuje za izložbene etape koje predstoje. Posjetitelju, neminovno zatečenom grupom koju čine titanska glava, dvije sfinge, plesačica u vis izbačene noge, o zid naslonjen ikonički bombarder B52 i rak, Vrljić pak omogućuje slobodno formiranje narativa. U pogledu sadržaja Vrljić i nadalje ostaje najistaknutiji predstavnik figuracije u skulpturi svoje generacije, podjednako uvjerljiv u izvedbi muških, ženskih i životinjskih motiva. Ekstravagantna poza ženskog lika uvis uzdignute noge, jedno je od najhrabrijih kiparskih rješenja posljednjih godina. Tu sva sličnost s prethodnim izložbenim ciklusom prestaje. Naime, Vrljić je dočekan sa zadovoljstvom svih koji su strepili da je suvereno vladanje tradicionalno kiparskim umijećem nestalo s lokalne scene. Uistinu, Vrljić je još na samom početku karijere dao snažan doprinos naturalizmu u našoj skulpturi. To se podjednako odnosi na stamene, čvrsto osovljene, rabijatne muške likove ili vižljasto izvedenu animalnu plastiku. Kao rođeni kipar, Vrljić je očito s uživanjem oblikovao masivne volumene koji, zahvaljujući dobrom omjeru fizičke i ekspresivne uvjerljivosti, suvereno gospodare okolnim prostorom. Njihova sumarna izvedba, bez istaknutih detalja i s grubio tretiranom površinom, još je i paradoksalno pridonijela njihovoj sirovoj uvjerljivosti. Iako je materijal izvedbe bila mahom akrilna smola, lako se moglo svaku od skulptura zamisliti odlivenu u bronci. Time smo dotakli neuralgičnu točku produkcije uz koju se povezuje tradicionalni kiparski *metijer*. Čemu uopće oblikovati nešto kao model za odljev kojeg je mladom umjetniku financijski praktično nemoguće realizirati? Rekao bih da upravo u materijalu izvedbe započinje Vrljićeva trenutna dekonstrukcija tradicionalnog kiparenja kojom će premostiti jaz između tradicionalnog i suvremenog izraza. Svoje recentne skulpture izvodi u polistirenskim pločama koje slaže u potrebnu visinu, a potom rezanjem oblikuje u ciljanu formu. Pod Vrljićevom rukom doima se da je riječ o podatnom materijalu koji dobro podnosi ne samo zahvate rezanja i brušenja, već i naknadne obrade materijalima i bojom kojim ih djelomično prekriva radi postizanja željenog estetskog učinka. A učinak je upravo radi korištenja suvremenih materijala i odluke da konačni izgled prikazuje ne samo izvorni materijal, već i postupke njegove primarne pripreme kao što su uslojenost i lijepljenje ploča, kao i njihova zelena i crvenkasta, gotovo mesna boja, izrazito suvremen. Vraćajući se na semantičke slojeve Vrljićevog rada, kao i u prethodnim ciklusima, izražena je njegova sklonost grotesknom u sadržaju i oblikovanju. Mogli bismo reći da i izabrana tema *Opsade Oza,* što zvuči kao obračun s društvom spektakla, pogoduje razvijanju njegove sklonosti da u interpretaciji stvarnosti krene od ciničnog komentara. Umjetnost ne može promijeniti stvarnost, pa niti na nju utjecati, ali nitko u demokraciji ne može umjetniku zabraniti izražavanje svog stava. Može li se tvrditi da je za prikaz neautentične stvarnosti Vrljić namjerno izabrao sintetične, zamjenske materijale ili je riječ o ranije navedenom generalnom problemu produkcije, u suštini nije bitno jer je za razliku od svakodnevnice riječ o autentičnom kiparskom pothvatu.

Branko Franceschi